《游虎丘寺诗》
宋代·张扩

官舟转城隅，十里虎丘路。招提占山顶，像设俨廊庑。

池深归宝剑，石老化蹲虎。晋时生法师，谈辩阿佛祖。

至今讲经地，往往拾花雨。我行及摇落，秋色侵杖屦。

衲僧施净供，汲井荐牛乳。平台俯旷野，䆉稏莽四顾。

累累多新冢，不见真娘墓。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。